બિહાર ગુંડાગીરી માટે બહુ વગોવાયેલું છે તો બિહારનું બનિકપુર ડિસ્ટ્રિક્ટ આ ગુંડાગીરીનો ગઢ છે. આભા માથુર (પ્રિયંકા ચોપડા) એક પ્રામાણિક પોલીસ-ઑફિસર છે અને તેને સુપરિન્ટેડન્ટ ઑફ પોલીસની પૉઝિશન પર બનિકપુર ડિસ્ટ્રિક્ટમાં મોકલવામાં આવે છે. આભા માથુર આવીને જુએ છે કે આ વિસ્તારમાં પોલીસનું કોઈ કામ જ નથી. ચોકીનો હરેક પોલીસ-કર્મચારી લાંચ-રુશવત સાથે જોડાયેલો છે તો કોઈ-કોઈ કર્મચારી તો પોતે જ ગુંડો છે. એરિયાની પહેલી મહિલા પોલીસ-ઑફિસરને જોઈને ડિપાર્ટમેન્ટ તો ઠીક, એરિયાના મવાલીઓની આંખોમાં પણ વાસનાનાં સાપોલિયાં દોડવા માંડે છે. પણ આભા એ બધાથી ડરે તેવી નથી. આભા નિષ્ઠા અને પ્રામાણિકતાથી પોતાનું કામ શરૂ કરે છે, પણ એક તબક્કે તેને સ્થાનિક વિધાનસભ્ય અને માથાભારે એવા કૌલનો પનારો પડે છે. એક તરફ પોતાનો ડિપાર્ટમેન્ટ ખરડાયેલો છે તો બીજી તરફ આખો જિલ્લો ગુંડાઓથી ભરેલો છે. આભા માથુરે આ બે ચુનૌતી સામે લડવાનું છે, જેમાં તેને સૌથી પહેલો સપોર્ટ મહાભ્રષ્ટ એવા પોલીસ-ઑફિસર ભોલાનાથ સિંહ (પ્રકાશ ઝા)નો મળે છે.